SKRIFTLIG FORESPØRGSEL E-1750/02

af Maria Sanders-ten Holte (ELDR)og Carles-Alfred Gasòliba i Böhm (ELDR) til Kommissionen

(19. juni 2002)

Om: Fremskridt i konsolideringsarbejdet

I adskillige år har Kommissionen udliciteret arbejdet med konsolidering af EU's lovtekster og udvikling af IT-løsninger i forbindelse hermed til eksterne virksomheder. For at opnå sit mål med at indføre ændringer i grundlæggende retsakter og tilvejebringe konsoliderede tekster i de forskellige sprogversioner og i forskellige elektroniske formater til de fastsatte frister har Kommissionen tilsyneladende udarbejdet en pålidelig plan, som skal overholdes, for at den kan opfylde sine institutionelle forpligtelser såsom at gøre retsakternes mere tilgængelige for bl.a. de lande, der skal tiltræde EU.

På side 1 i bekendtgørelsen om den seneste kontrakt nr. 1999/S 250-206523 anfører Kommissionen f.eks., at der til gennemførelse af ca. 4 000 ændringer skal der af ordremodtageren analyseres over 250 000 sider hvert år i løbet af de tre første år (hvorefter der forventes en reduktion af den mængde, der skal behandles).

1. Er Kommissionen tilfreds med de fremskridt, der er gjort i konsolideringsarbejdet, og er den sikker på, at den kan nå ovennævnte mål?

2. Kan Kommissionen oplyse, hvilken procentdel konsoliderede tekster de forskellige ordremodtagere hvert år leverer i forhold til de indgåede forpligtelser?

3. Hvis konsolideringsarbejdet skulle blive forsinket, mener Kommissionen da, at den stadig kan nå sine mål?

Svar afgivet på Kommissionens vegne af Romano Prodi

(10. juli 2002)

1. Kommissionen har i flere år været i gang med at udarbejde og offentliggøre en konsolideret version af sin lovgivning og har fastsat medio 2003 som tidsfrist for denne opgaves afslutning; Kommissionen lægger stor vægt på denne opgave, da man på denne måde kan gøre EU's lovgivning mere læsevenlig og lettere tilgængelig for borgerne. Når konsolideringen af den eksisterende lovgivning er afsluttet en opgave, som er blevet udliciteret til en underleverandør vil omfanget af konsolideringsarbejdet mindskes og kun omfatte medtagelse i eksisterende konsoliderede retsakter af ændringsforslag fra den lovgivende magts side, efterhånden som disse vedtages.

I slutningen af 1998 var ca. 400 retsakter blevet konsolideret helt eller delvist. I øjeblikket findes 1 282 ud af i alt 2 288 retsakter på Eurlex, og af disse er 1 188 ajourførte konsolideringer.

Af de resterende 1 100 retsakter, som endnu ikke er blevet konsolideret helt eller delvist, arbejdes der for øjeblikket på 733. Det forventes, at antallet af ajourførte konsoliderede retsakter, som foreligger i slutningen af 2002, vil stige til ca. 1 800.

Kommissionen går derfor ud fra, at konsolideringsprocessen kan afsluttes i overensstemmelse med tidsplanen. Det skal dog understreges, at processen vedrører de eksisterende 11 officielle sprog, og at med hver ny tiltrædelse af en medlemsstat, vil der blive brug for en yderligere indsats, som man endnu ikke kan sætte tal på, for at offentliggøre lovgivningen på (alle) de(t) nye sprog i konsolideret form.

2. I øjeblikket er der en underleverandør med kontrakt om udførelse af konsolideringsarbejdet. Underentreprenøren producerer i gennemsnit 12 000 sider konsolideret tekst pr. uge, dvs. omkring 555 000 sider om året. Dette udgør ca. en tredjedel af det samlede antal sider, som skal produceres for at konsolidere efterslæbet, og svarer således til den treårsperiode, der slutter med fristen medio 2003.

Når efterslæbet er blevet konsolideret, vil konsolideringen af de løbende ændringsforslag svare til mellem en fjerdedel og en tredjedel af det nuværende årlige omfang.

3. Kommissionen forventer ikke, at konsolideringsarbejdet bliver forsinket i forhold til tidsplanen, men hvis dette skulle ske, vil man prioritere en konsolidering af de retsakter, som i øjeblikket er ved at blive ændret af den lovgivende myndighed, frem for de retsakter, som kun udgør en del af det ikke-konsoliderede efterslæb.